Broj: 711-I-323-M-8/19-02-8

Zagreb, 25. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Branka Grčića, zastupnika u Hrvatskome saboru, za davanjem mišljenja Povjerenstva,** na 36. sjednici, održanoj dana 25. siječnja 2019.g., donosi sljedeće:

**MIŠLJENJE**

1. **Povjerenstvo upućuje dužnosnika Branka Grčića, zastupnika u Hrvatskom saboru, da sve dohotke ostvarene na temelju radnog odnosa na Ekonomskom fakultetu u Splitu, pa tako i isplaćene povremene nagrade, stimulacije i bonuse prijavi nadležnim službama Hrvatskog sabora, kako bi iste, prilikom utvrđivanja prava na plaću odnosno razliku plaće, mogle postupiti sukladno članku 4. Zakona o pravima i dužnostima zastupnika u Hrvatskom saboru.**
2. **Na temelju članka 13. stavka 4. ZSSI-a dužnosnik je obvezan u izvješću o imovinskom stanju prijaviti Povjerenstvu dohotke stečene na temelju obavljanja poslova iz točke I. ove izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnio je dužnosnik Branko Grčić, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem: 711-U-401-M-8/19-01-4, dana 17. siječnja 2019.g., povodom kojeg se vodi predmet broj M-8/19.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u Registar dužnosnika utvrđeno je da Branko Grčić obnaša dužnost zastupnika u 9. sazivu Hrvatskog sabora počevši od 14. listopada 2016.g. stoga je i Branko Grčić, povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u predmetnom zahtjevu navodi da je sukladno Mišljenju Povjerenstva od 1. listopada 2018.g., danom na njegov zahtjev, uz obnašanje dužnosti zastupnika u Hrvatskom saboru, zasnovao radni odnos s Ekonomskim fakultetom u Splitu na 30% angažmana. Navodi da mu u skladu s navedenim, Ekonomski fakultet u Splitu isplaćuje 30% redovne plaće profesora u trajnom zvanju na teret Ministarstva znanosti, a da od Hrvatskog sabora prima razliku plaće, sukladno Zakonu o pravima i dužnostima zastupnika u Hrvatskom saboru. Dužnosnik dalje navodi da mu Ekonomski fakultet u Splitu povremeno isplaćuje manji iznos tzv. nagrade ili stimulacije za pojačani radni angažman vlastitih prihoda fakulteta. Dužnosnik u zahtjevu navodi podatak da redovna mjesečna plaća koju prima od Ekonomskog fakulteta u Splitu iznosi neto oko 5.500,00 kuna neto, dok navedena povremena nagrada iznosi oko 1.500,00 kuna neto.

Dužnosnik traži mišljenje Povjerenstva treba li navedena nagrada, stimulacija ili bonus u mjesecima u kojima se isplaćuje biti uračunata u iznos plaće primljen od drugog poslodavca radi obračuna razlike plaće koja se isplaćuje od Hrvatskog sabora.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Stavkom 4. navedenog članka propisano je da su dužnosnici obvezni prijaviti Povjerenstvu prihode koje stječu obavljanjem djelatnosti iz stavka 2. i 3. toga članka.

S obzirom da dužnosnik Branko Grčić obnaša dužnost zastupnika u Hrvatskom saboru, za davanje mišljenja, relevantne su i odredbe Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12., 102/14.).

Člankom 3. toga Zakona propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, pravo na plaću, odnosno razliku plaće ako je plaća koju zastupnik ostvaruje po drugoj osnovi manja.

Člankom 4. istog Zakona propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a ukoliko ne ostvaruje plaću na temelju obnašanja zastupničke dužnosti, ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Povjerenstvo tumači kako su gore navedene odredbe Zakona o pravima i dužnostima zastupnika u Hrvatskom saboru *lex specialis* u odnosu na odredbe članka 13. ZSSI-a, stoga u slučaju obavljanja znanstveno-edukacijske djelatnosti u smislu redovitog ili stalnog zanimanja, prednost u primjeni imaju odredbe Zakona o pravima i dužnostima zastupnika u Hrvatskom saboru, kao posebnog Zakona u odnosu na zastupnike.

Povjerenstvo je na zahtjev dužnosnika Branka Grčića, podnesen 7. rujna 2018.g., na 22. sjednici održanoj 13. rujna 2018.g. dalo mišljenje broj 711-I-1255-M-114/18-02-18.

Navedenim mišljenjem dana je uputa dužnosniku Branku Grčiću da, na temelju članka 13. stavaka 2. i 3. ZSSI-a, može istovremeno uz profesionalno obnašanje dužnosti zastupnika u Hrvatskom saboru obavljati znanstvenu, istraživačku i edukacijsku djelatnost u svojstvu profesora na kolegiju Makroekonomije pri Ekonomskom fakultetu u Splitu te za isto primati naknadu.

Istim mišljenjem dužnosnik Branko Grčić se upućuje da, ukoliko bi iz sadržaja, načina i kontinuiteta obavljanja navedenih poslova proizlazilo da je riječ o obavljanju drugih poslova u smislu redovitog i stalnog zanimanja, sukladno članku 3. i 4. Zakona o pravima i dužnostima zastupnika u Hrvatskom saboru, ne bi mogao primati punu plaću za obnašanje dužnosti zastupnika u Hrvatskom saboru, već samo razliku plaće, ako bi plaća koju ostvaruje kao zastupnik u Hrvatskom saboru bila veća od naknada koje bi dužnosnik ostvario obavljajući znanstveno-edukacijsku djelatnost.

Konačno, navedenim mišljenjem Povjerenstva od 13. rujna 2018.g. dužnosniku se ukazuje da je, na temelju članka 13. stavka 4. ZSSI-a, obvezan u izvješću o imovinskom stanju prijaviti Povjerenstvu prihode i naknade stečene na temelju obavljanja navedenih poslova, istekom godine u kojoj su prihodi ostvareni.

Radi boljeg razumijevanja naravi primitaka koje navodi dužnosnik u zahtjevu, Povjerenstvo je na temelju posebnog ovlaštenja izvršilo uvid u podatke Informatičkog sustava Porezne uprave za dohotke koje je dužnosnik primao od Ekonomskog fakulteta u Splitu te je utvrdilo da je dužnosniku ovaj poslodavac u prosincu, pored redovne plaće u neto iznosu od 5.672,51 kunu, isplatio i neoporezivi dohodak u iznosima od 1.297,99 kuna i 750,00 kuna neto, isplaćen pod šifrom dohotka koja označuje nagradu za radne rezultate i druge oblike dodatnog nagrađivanja radnika (dodatna plaća, dodatak uz mjesečnu plaću). U siječnju 2019.g., pored redovne plaće u neto iznosu od 5.624,13 kune, Ekonomski fakultet u Splitu isplatio je dužnosniku, također na ime plaće dodatni iznos od 1.308,51 kunu neto.

Imajući u vidu da je dužnosnik, povodom danih uputa u navedenom mišljenju Povjerenstva zasnovao radni odnos na Ekonomskom fakultetu u Splitu, bez obzira što se radi o 30% angažmana, može se smatrati da se radi o redovitom i stalnom zanimanju.

Stoga, neovisno radi li se o plaći u užem smislu ili o dodatku na plaću koji se isplaćuje kao neoporezivi dohodak na temelju istog radnog odnosa (osim dohodaka koji predstavljaju naknadu troška), Povjerenstvo smatra da bi se na sve dohotke koje dužnosnik ostvaruje iz toga radnog odnosa kod drugog poslodavca trebale primjenjivati odredbe 4. Zakona o pravima i dužnostima zastupnika u Hrvatskom saboru.

No, Povjerenstvo nije tijelo koje će u svojim aktima vršiti konkretan obračun razlike plaće, već to treba činiti nadležno tijelo ili služba Hrvatskog sabora.

Slijedom navedenog, Povjerenstvo upućuje dužnosnika Branka Grčića da sve dohotke ostvarene na temelju radnog odnosa na Ekonomskom fakultetu u Splitu, pa tako i isplaćene povremene nagrade, stimulacije i bonuse prijavi nadležnim službama Hrvatskog sabora, kako bi iste, prilikom utvrđivanja prava na plaću odnosno razliku plaće, mogle postupiti sukladno citiranim odredbama Zakona o pravima i dužnostima zastupnika u Hrvatskom saboru.

S obzirom da je člankom 13. stavkom 4. ZSSI-a propisano da su dužnosnici obvezni prijaviti Povjerenstvu prihode koje ostvaruju pored plaće ili naknade za obnašanje javne dužnosti, upućuje se dužnosnik da u izvješću o imovinskom stanju prikaže prihode koje je ostvario obavljanjem znanstveno-edukacijske djelatnosti istekom godine u kojoj su prihodi nastali.

Pritom redovite dohotke po osnovi plaće kod drugog poslodavca treba prijaviti u posebnoj rubrici u mjesečnom iznosu dok dohotke po osnovi predmetnih nagrada može prijaviti u rubrici drugih dohodaka te, ukoliko su isti redoviti, može ih prijaviti u mjesečnom iznosu, a ukoliko su neredoviti, može ih prijaviti u ukupnom iznosu na godišnjoj razini.

Slijedom navedenog, Povjerenstvo je dalo mišljenje kao u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Branko Grčić, elektronička dostava

2. Objava na internetskoj stranici Povjerenstva

3. Pismohrana